Kenners op pad na Noordkus oor visvrektesTalle visvrektes is die afgelope paar dae aangemeld. (Foto: Ben Carnie/Facebook) ’n Span spesialiste is op pad na KwaZulu-Natal se Noordkus om ondersoek in te stel nadat ŉ brand verlede week by ’n chemikaliepakhuis uitgebreek en grootskaalse visvrektes tot gevolg gehad het. Duisende visse en ander seediere het langs die kus van Umdloti en Umhlanga begin uitspoel nadat giftige stowwe glo in die see beland het toe plunderaars onder meer die UPL-aanleg in Cornubia, Durban, aan die brand gesteek het. Groot hoeveelhede onkruiddoders, swamdoders en plaagdoders was in die pakhuis gestoor toe dit gedurende verlede week se onluste deur plunderaars aan die brand gesteek is. Barbara Creecy, minister van omgewing, bosbou en visserye, het Woensdag in ’n verklaring gesê diep kommer heers nou oor die omgewingsimpak wat die brand op die luggehalte sowel as die omgewing se water- en mariene ekostelsels kan hê. Creecy se departement het op versoek van KwaZulu-Natalse LUR vir ekonomiese ontwikkeling, toerisme en omgewingsake, Ravi Pillay, besluit om ’n span spesialiste na KwaZulu-Natal te stuur om die situasie te probeer beredder. Die span bestaan ​​uit individue met tegniese vaardighede in onder meer waterstelsels en epidemiologie (die assessering van gesondheidsrisiko’s). Die span sal Donderdag in Durban aankom en het ten doel om ondersteuning aan die provinsiale departement van ekonomiese ontwikkeling, toerisme en omgewingsake, sowel as die eThekwini-munisipaliteit te verleen. “Die prioriteit is in hierdie stadium om te verseker dat die impak beperk word en dat dit doeltreffend beheer word.